ET Euroopa Liidu Teataja C 364/2

Teatis kolmandatele riikidele komisjoni 15. novembri 2012. aasta otsusega (millega teatatakse kolmandatest riikidest, kelle puhul komisjon leiab, et vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks, võidakse see riik liigitada koostööd mittetegevaks kolmandaks riigiks) kehtestatud demaršide tagasivõtmise kohta

(2014/C 364/02)

Euroopa Komisjon (edaspidi „komisjon”) on tagasi võtnud Fidži Vabariigi, Panama Vabariigi, Vanuatu Vabariigi ja Togo Vabariigi suhtes komisjoni 15. novembril 2012. aastal algatatud otsusega 2012/C 354/01 (1) (millega teatatakse kolmandatest riikidest, kelle puhul komisjon leiab, et see riik võidakse liigitada koostööd mittetegevaks kolmandaks riigiks vastavalt nõukogu määrusele (EÜ) nr 1005/2008, millega luuakse ühenduse süsteem ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks (ETR-kalapüügi määrus)) kehtestatud demaršid võitluses ETR-kalapüügi vastu.

1. Õigusraamistik

Vastavalt ebaseadusliku, teatamata ja reguleerimata kalapüügi määruse artiklile 32 peaks komisjon teavitama kolmandaid riike sellest, et nad võidakse liigitada koostööd mittetegevaks riigiks. Selline teavitamine on esialgne. Kolmandate riikide teavitamine sellest, et nad võidakse liigitada koostööd mittetegevaks riigiks, põhineb ETR-kalapüügi määruse artiklis 31 sätestatud kriteeriumidel.

Samuti peaks komisjon rakendama nende riikide suhtes kõiki artiklis 32 sätestatud demarše. Eelkõige peaks komisjon lisama teatesse sellise liigitamise aluseks olevad olulised faktid ja kaalutlused, kõnealuste riikide võimaluse vastata ja esitada tõendusmaterjal sellise liigituse ümberlükkamiseks või vajaduse korral meetmekava olukorra parandamiseks ja ülevaate selleks võetud meetmetest.

Komisjon peaks andma asjaomastele riikidele piisavalt aega teatele vastamiseks ja mõistlikult aega olukorra parandamiseks.

2. Menetlus

15. novembril 2012. aastal teavitas Euroopa Komisjon Fidži Vabariiki, Panama Vabariiki, Vanuatu Vabariiki ja Togo Vabariiki nende võimalikust liigitamisest ebaseadusliku, teatamata ja reguleerimata (ETR-) kalapüügi vastases võitluses koostööd mittetegevateks kolmandateks riikideks.

Komisjon rõhutas, et koostööd mittetegevaks riigiks liigitamise vältimiseks kutsuti asjaomaseid riike üles koostööle komisjoniga vastavalt tuvastatud puuduste kõrvaldamiseks kavandatud tegevuskavale.

Komisjon alustas dialoogi Fidži Vabariigi, Panama Vabariigi, Vanuatu Vabariigi ja Togo Vabariigiga. Komisjon vaatas läbi ja võttis arvesse nelja riigi esitatud suulised ja kirjalikud märkused. Komisjon jätkas kogu tema arvates vajaliku teabe kogumist ja kontrollimist.

Fidži Vabariik, Panama Vabariik, Vanuatu Vabariik ja Togo Vabariik on võtnud vajalikud meetmed ETR-kalapüügi lõpetamiseks ja sellise tegevuse vältimiseks tulevikus ning mis tahes sellise teo või tegevusetuse parandamiseks, mille tulemusena on võimalik neid liigitada koostööd mittetegevateks riikideks ETR-kalapüügi vastases võitluses.

3. Kokkuvõte

Antud asjaoludel ja pärast eespool nimetatud kaalutlusi järeldab komisjon, et käesolevaga on Fidži Vabariigi, Panama Vabariigi, Vanuatu Vabariigi ja Togo Vabariigi suhtes kehtestatud demaršid tagasi võetud vastavalt ETR-kalapüügi määruse artikli 32 sätetele seoses rahvusvahelisest õigusest tulenevate lipu-, sadama-, rannikuäärse või tururiigi kohustuste täitmisega võtta meetmeid ETR-kalapüügi vältimiseks, ärahoidmiseks ja lõpetamiseks. Komisjon on asjaomaseid pädevaid asutusi ametlikult teavitanud.

Eespool nimetatud demaršide tagasivõtmine ei välista tulevikus komisjoni või nõukogu mis tahes edasisi meetmeid, kui faktilised asjaolud tõendavad, et riik ei täida rahvusvahelisest õigusest tulenevaid lipu-, sadama-, rannikuäärse või tururiigi kohustusi võtta meetmeid ETR-kalapüügi vältimiseks, ärahoidmiseks ja lõpetamiseks.

(1) ELT C 354, 17.11.2012, lk 1.